รัฐบาลไทย-ข่าวทำเนียบรัฐบาล-​ครม.เห็นชอบร่างกฎกระทรวงกำหนดลักษณะและระบบความปลอดภัยของอาคารที่ใช้ประกอบธุรกิจโรงแรม
วันอังคารที่ 25 กรกฎาคม 2566
25/07/2566
​ครม.เห็นชอบร่างกฎกระทรวงกําหนดลักษณะและระบบความปลอดภัยของอาคารที่ใช้ประกอบธุรกิจโรงแรม
​ครม.เห็นชอบร่างกฎกระทรวงกําหนดลักษณะและระบบความปลอดภัยของอาคารที่ใช้ประกอบธุรกิจโรงแรม
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 25 ก.ค. 66 เห็นชอบร่างกฎกระทรวงกําหนดลักษณะและระบบความปลอดภัยของอาคารที่ใช้ประกอบธุรกิจโรงแรม พ.ศ..... มีสาระสําคัญเป็นการกําหนดลักษณะและระบบความปลอดภัยของอาคารที่ใช้ประกอบธุรกิจโรงแรมเพื่อให้เหมาะสมและสอดคล้องกับประเภทอาคารที่ใช้ประกอบธุรกิจโรงแรมในปัจจุบัน โดยกําหนดให้ผู้ที่จะใช้อาคารเพื่อประกอบธุรกิจโรงแรมต้องดําเนินการตามที่กําหนดในส่วนที่เกี่ยวกับโครงสร้างโรงแรม ระบบป้องกันและระงับอัคคีภัย ระบบทางหนีไฟ ลักษณะภายในและภายนอกอาคาร
ตลอดจนมีข้อกําหนดสําหรับกรณีนําอาคารลักษณะพิเศษที่นํามาประกอบธุรกิจโรงแรม เพื่อให้มีมาตรฐานความปลอดภัย ทําให้ผู้ประกอบการสามารถดําเนินธุรกิจได้อย่างถูกต้องตามกฎหมายว่าด้วยการควบคุมอาคารและกฎหมายว่าด้วยโรงแรม สนับสนุนผู้ประกอบการโดยเฉพาะเอสเอ็มอีในเมืองท่องเที่ยวเมืองรองสามารถนําอาคารที่มีรูปแบบพิเศษอื่นมาประกอบธุรกิจได้ ให้โรงแรมในไทยแข่งขันได้ ได้มาตรฐานและสร้างความปลอดภัยแก่ผู้รับบริการ
น.ส.ไตรศุลี กล่าวว่า กฎกระทรวงมีข้อกําหนดลักษณะและระบบความปลอดภัยของอาคาร ประกอบด้วย 1)โครงสร้างหลัก บันได และวัสดุ เช่น โรงแรมต้องมีโครงสร้างหลักที่มั่นคงแข็งแรง สามารถรับน้ําหนักบรรทุกได้ปลอดภัย โรงแรมที่มีมากกว่า 3 ชั้น ต้องมีโครงสร้างหลักและผนังที่ทําด้วยวัสดุถาวรที่เป็นวัสดุไม่ติดไฟ มีข้อกําหนดลักษณะบันได เช่น กรณีโรงแรมตั้งแต่ 2 ชั้นขึ้นไป ที่มีบันไดสูงเกิน 4 เมตร ต้องมีชานพักบันไดทุกช่วง 4 เมตร เป็นต้น
2)ระบบป้องกันและระงับอัคคีภัย ระบบการจัดการอาคาร และสิ่งอํานวยความสะดวกอื่น เช่น กําหนดให้โรงแรมประเภทต่างๆ ต้องมีระบบป้องกันและระงับอัคคีภัย และจัดให้มีระบบป้องกันและระงับอัคคีภัยเพิ่มเติม เช่น มีที่เก็บน้ําสํารอง บันไดหนีไฟที่มีความลาดชันน้อยกว่า 60 องศา มีการกําหนดลักษณะเส้นทางหนีไฟของโรงแรม มีป้ายบอกชั้นในตําแหน่งที่มองเห็นชัด มีระบบจัดการอาคาร เช่นการจัดแสงสว่าง สิ่ง จัดสิ่งอํานวยความสะดวกสําหรับผู้ทุพพลภาพและคนชรา เป็นต้น
3) พื้นที่ภายในอาคารและที่ว่างภายนอกอาคาร มีการกําหนดขนาดของห้องพักที่เหมาะสม กําหนดระยะดิ่งของห้องพักต้องไม่น้อยกว่า 2.6 เมตร ส่วนห้องพักที่อยู่ในโครงสร้างของหลักคาหรือผนังลาดเอียงต้องมีระยะดิ่งไม่น้อยกว่า 1.8 เมตร กําหนดช่องทางเดินในโรงแรมต้องกว้างไม่น้อยกว่า 1.5 เมตร กําหนดให้มีที่ว่างภายนอกอาคารไม่น้อยกว่า 10 ใน 100 ของพื้นที่ชั้นใดชั้นหนึ่งที่มากที่สุดของอาคาร กรณีที่มีห้องพักรวม ให้มีผู้พักได้ไม่เกิน 40 คน ต้องมีทางเดินภายในห้องกว้างไม่น้อยกว่า 1.2 เมตรเป็นต้น
4)กรณีนําอาคารลักษณะพิเศษ เช่น เต็นท์ โครงสร้างแบบอัดอากาศ (bubble) รถพ่วงตู้คอนเทนเนอร์ บ้านต้นไม้ ท่อคอนกรีตสําเร็จรูป ตู้คอนเทนเนอร์ มาใช้ประกอบธุรกิจธุรกิจโรงแรม มีข้อกําหนดต้องดําเนินการ ได้แก่ กรณีของเต็นท์ โครงสร้างแบบอัดอากาศ(bubble) กําหนดให้วัสดุที่สร้างหรือนํามาประกอบต้องมีคุณสมบัติที่เกี่ยวกับการลามไฟ เป็นไปตาที่รัฐมนตรีโดยคําแนะนําของคณะกรรมการควบคุมอาคารประกาศกําหนด ต้องติดตั้งเครื่องดับเพลิงแบบมือถือไม่น้อยกว่า 1 เครื่องต่อพื้นที่ใช้สอยไม่เกิน 112 ตารางเมตร และมีระยะการเข้าถึงไม่เกิน 22.50 เมตร ต้องมีที่ว่างไม่น้อยกว่า 25 ใน 100 ส่วนของพื้นที่ที่ดินที่ใช้เป็นที่ตั้งอาคารแต่ละหลังจะต้องมีระยะห่างระหว่างกันโดยรอบไม่น้อยกว่า 3 เมตร โดยวัดระยะห่างจากแนวสมอบกที่ยึดอาคารหรือส่วนริมสุดของอาคาร ให้ยกเว้นไม่ต้องปฏิบัติตามข้อกําหนดเกี่ยวกับโครงสร้าง และยกเว้นไม่ต้องปฏิบัติตามขนาดของห้องพัก
กรณี เต็นท์ รถหรือส่วนพ่วง รถไฟ ท่อคอนกรีตสําเร็จรูป ตู้คอนเทนเนอร์ ให้ได้รับยกเว้นไม่ต้องปฏิบัติเกี่ยวกับขนาดห้อง แต่ต้องมีอัตราส่วนพื้นที่ห้องพักต่อผู้พักไม่น้อยกว่า 3 ตารางเมตร และกรณีบ้านต้นไม้ที่มีห้องพัก 1 ห้อง และมีผู้พักไม่เกิน 4 คน ให้ได้รับยกเว้นไม่ต้องปฏิบัติเกี่ยวกับบันได แต่ต้องมีบันไดหรือทางขึ้นลงที่เหมาะสมต่อสภาพการใช้งานและมีสิ่งป้องกันการตกที่ปลอดภัย
น.ส.ไตรศุลี กล่าวว่า ร่างกฎกระทรวงฯ ฉบับนี้ได้เคยผ่านการอนุมัติหลักการจาก ครม. เมื่อวันที่ 7 มี.ค. 66 และได้ส่งให้สํานักงานคณะกรรมการกฤษฎีกา (สคก.) ตรวจพิจารณาเพื่อดําเนินการตามขั้นตอน ซึ่ง สคก. ได้มีการแก้ไขปรับปรุงรูปแบบการกําหนดเนื้อหาของร่างกฎกระทรวงฯ ให้มีความชัดเจนยิ่งขึ้นว่าผู้ประกอบการที่ประการจะต้องดําเนินการตามข้อใดของกฎกระทรวงฉบับใดที่ออกตาม พ.ร.บ.ควบคุมอาคาร พ.ศ.2522 และกําหนดเนื้อหาสาระที่ผู้ประกอบการต้องดําเนินการให้ครบถ้วนยิ่ง เพื่อสร้างความชัดเจนในทางปฏิบัติ จึงได้เสนอให้ ครม. อนุมัติร่างฉบับที่แก้ไขครบถ้วนแล้วในครั้งนี้